La Bibia piemontèisa/Testament Vej/Esechiel/Esechiel 2


Esechiel

2

Mission profètica d’Esechiel 

Cola vos a l'ha dime:  "Àuste, fieul d'òm ch'i veuj parlete!". Antant ch'am parlava, lë Spirit a l'é intrà an mi, e a l'ha fame aussé an pé, e mi i i l'hai antendù col ch' am parlava. Am disìa: "Mi i mando ti, fieul d'òm, a j'Israelita, gent arvirosa che a l'é arvirasse contra 'd mi; tant lor che ij sò pare, a son ëstame pa fidej fin-a 'l di d'ancheuj medésim. Nen mach lòn, ma mi 't mando a 'd fieuj testard e dur ëd cheur, përchè it jë dise: 'Përparèj a dis ël Signor Dé!'. Che lor a t'ëscoto o ch'as arfudo dë scotete (përchè a son dij rivoltos) lor a savran ch'a-i é 'n profeta 'n tra mes ëd lor. Ma ti, fieul ëd l'òm, àbie nen tëmma 'd lor nì 'd lòn ch'a diso, bele se soe mnasse at ëstan dantorn tanme d'ortije e 'd rovaj e lor at son tanme 'd scorpion ch'a mòrdo. Ch'at faso nen tëmma ij sò sguard gram e scur, përchè a son d'arviros. Ti 't l'has da porteje mie paròle sia ch' a t'ëscoto o ch' a t'ëscoto nen. Contut, lor at scotran pa përchè a son un pòpol arviros.

Ti, fieul ëd l'òm, nopà, scota lòn ch'i l'hai da dite, sie nen n'arviros tanme cola gent-là. Doverta la boca e mangia lòn ch'it të dago. Antlora i l'hai aussà j'euj e i l'hai vëddù na man sporzua anvers ëd mi ch'a tenìa 'n liber an forma 'd ròtol. Peui a l'ha dësrotolalo e a l'avìa 'd paròle scrivùe da na banda e da l'àutra. A l'ero 'd paròle 'd lamentassion, ëd gem e 'd pior.

Nòte 

Piemontèis 
Bibia
Testament Vej
Esechiel